ОБРАЗЛОЖЕЊЕ

I. УСТАВНИ ОСНОВ

Уставни основ за доношење Закона о допуни Закона о платама у државним органима и јавним службама садржан је у одредбама чл. 97. тач. 8) и 17) Устава Републике Србије („Службени гласник РС”, бр. 98/06, 115/21 - Амандмани I-XXIX и 16/22), према којима Република Србија уређује и обезбеђује систем у области радних односа и друге односе од интереса за Републику Србију.

II. РАЗЛОЗИ ЗА ДОНОШЕЊЕ ЗАКОНА

Разлог за доношење Закона о допуни Закона о платама у државним органима и јавним службама условљен је потребом да се одредбама овог закона, којима се уређује начин утврђивања плата, додатка, накнада и осталих примања, између осталог за запослене у јавним службама које се финансирају из буџета Републике Србије, аутономне покрајине и јединица локалне самоуправе, запослене у јавним службама које се финансирају из доприноса за обавезно социјално осигурање, као и запослене у организацијама обавезног социјалног осигурања, изузев запослених у Фонду за социјално осигурање војних осигураника, створе законски услови за наставак примене Уредбе о Каталогу радних места у јавним службама и другим организацијама у јавном сектору („Службени гласник РС”, бр. 81/17, 6/18 и 43/18), која је у примени од 1. јануара 2018. године.

Законом о систему плата запослених у јавном сектору („Службени гласник РС”, бр. 18/16, 108/16, 113/17, 95/18, 86/19, 157/20 и 123/21) је успостављен законски основ за доношење Уредбе о Каталогу радних места у јавним службама и другим организацијама у јавном сектору, којом је утврђен попис радних места, њихови општи/типични описи и захтеви за њихово обављање у јавним службама у области здравства, просвете, социјалне заштите, културе, спорта, туризма, у организацијама обавезног социјалног осигурања, у другим јавним службама које је основала Република Србија, аутономна покрајина и јединица локалне самоуправе а које су директни или индиректни корисници буџета у складу са прописима о буџетском систему, као и радних места пратећих и помоћно-техничких послова у јавном сектору. С тим у вези, од 2016. године јавне службе усклађују своје акте о организацији и систематизацији радних места са успостављеним Каталогом радних места.

С обзиром да је истовремено предложено стављање ван снаге Закона о систему плата запослених у јавном сектору, предложена је допуна овог закона, чиме се обезбеђује континуитет у примени аката о организацији и систематизацији послова јавних служби којима су усклађени називи радних места са Уредбом о Каталогу радних места у јавним службама и другим организацијама у јавном сектору, за одговарајућу делатност јавне службе, односно организације обавезног социјалног осигурања.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. предлаже се да Влада својим актом утврди типични опис послова, њихове називе (радна места) и најмање захтеване услове за њихово обављање који се уносе у акте о организацији и систематизацији послова јавне службе и организације према називима из акта Владе.

Чланом 2. предлаже се наставак примене Уредбе о Каталогу радних места у јавним службама и другим организацијама у јавном сектору, а до доношења акта Владе у складу са овим законом, а у циљу обезбеђивања услова за даљи несметан наставак примене како наведеног акта, тако и аката о организацији и систематизији послова у јавним службама донетим у складу са наведеном уредбом.

Чланом 3. предлаже се ступање на снагу овог закона.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити финансијска средства у буџету Републике Србије за 2024. годину, као ни за две наредне буџетске године.